**Anexa nr. 21 la HCL\_\_\_\_\_**

  **Regulament privind instituirea taxei speciale - taxa hotelieră**

Prezentul regulament stabilește cadrul juridic unitar privind etapele și modalitățile ce trebuie îndeplinite în administrarea taxei hoteliere.

Taxa specială pentru promovarea turistică a municipiului Craiova, denumită taxă hotelieră se instituie în baza art. 484 din Legea nr. 227/2017 privind Codul Fiscal cu modificările și completările ulterioare și a art. 30 din Legea nr. 273/2006 privind finanțele publice locale cu modificările și completările ulterioare .

**1.Reguli generale**

(1) Taxa constituie venit cu destinație specială fiind instituită din rațiuni de creștere a gradului de atractivitate al orașului fiind utilizată pentru finanțarea activităților de promovare și punere în valoare a patrimoniului turistic al Municipiului Craiova.

(2) Direcțiile de specialitate din cadrul Municipiului Craiova împreuna cu instituțiile pe care le coordoneaza, după caz, pot organiza spectacole, manifestări și concursuri în Municipiul Craiova. Acestea vor realiza programe de promovare a destinației turistice din Craiova atât la nivel național, cât și internațional și va viza îmbunătățirea imaginii Municipiului Craiova ca destinație turistică, promovarea calendarului de evenimente ale orașului și creșterea numărului de turiști.

(3) Taxa se încasează de către persoanele fizice sau juridice prin intermediul cărora se realizează cazarea, odată cu luarea în evidență a persoanelor cazate.

(4) Sumele încasate cu titlu de taxă hotelieră în Municipiul Craiova vor fi utilizate exclusiv pentru finanțarea activităților destinate promovării orașului.

(5)Sumele încasate din această taxă, precum și sumele încasate reprezentând amenzi pentru sancțiunile prevăzute la punctul 1.5 din prezentul regulament, constituie venit la bugetul local al Municipiului Craiova.

(6) Sumele rămase neutilizate la sfârșitul anului din taxa specială hotelieră, se vor reporta în conformitate cu prevederile legale în vigoare.

(7) Unitatea de cazare are obligația de a vărsa taxa hotelieră colectată la bugetul local al unității administrativ-teritoriale în raza căreia este situată aceasta.

(8) Prin unități de cazare se înțelege: hoteluri, moteluri, hosteluri, vile turistice, campinguri, apartamente introduse în circuitul turistic, pensiuni turistice și alte unități cu funcțiuni de cazare turistică.

**1.1 Calculul taxei pentru anul 2018**

(1) Cota de 1% din valoarea tarifului de cazare pentru fiecare zi de sejur a turistului, valoare care nu include TVA, se încasează de persoanele fizice/juridice prin intermediul cărora se realizează cazarea, odata cu luarea în evidență a persoanelor cazate.

(2) Taxa hotelieră se calculează prin aplicarea cotei stabilite la tarifele de cazare practicate de unitățile de cazare.

(3) Taxa hotelieră se datorează pentru întreaga perioada de ședere.

**1.2 Plata taxei**

(1) Sumele încasate cu titlu de taxă hotelieră se varsă la bugetul local  lunar, până la data de 10, inclusiv, a lunii următoare celei în care s-a colectat această taxă de la persoanele care au plătit cazarea.

(2) Unitatea de cazarea are obligația de a depune o declarație -decont la Direcția Impozite și Taxe din cadrul Primariei Municipiului Craiova, până la data stabilită pentru plata taxei hoteliere, inclusiv.

(3) Pentru neachitarea la termenul de scadență a taxei hoteliere de către unitatea de cazare, se datorează majorări de întârziere conform prevederilor Legii nr.207/2015 privind Codul de procedură fiscală.

**1.3 Scutiri**

(1)Taxa hotelieră nu se aplică pentru:

 a) veteranii de război,văduvele de război şi văduvele nerecăsătorite ale veteranilor de război;

b) persoanele prevăzute la art. 1 al Decretului-lege nr. 118/1990, republicat, cu modificările şi completările ulterioare, privind acordarea unor drepturi persoanelor persecutate din motive politice de dictatură instaurată cu începere de la 6 martie 1945, precum si celor deportate în străinătate ori constituite în prizonieri, şi persoanele fizice prevăzute la art. 1 din Ordonanţa Guvernului nr. 105/1999, aprobată cu modificări şi completări prin Legea nr. 189/2000, cu modificările şi completările ulterioare;

 c) persoanele cu handicap grav sau accentuat, persoanele încadrate în gradul I de invaliditate şi reprezentanţii legali ai minorilor cu handicap grav sau accentuat şi ai minorilor încadraţi în gradul I de invaliditate.

(3) Prin reprezentant legal se înţelege părintele sau persoana desemnată, potrivit legii, să exercite drepturile şi să îndeplinească obligaţiile faţă de persoana cu handicap potrivit Legii nr. 448/2006 privind protecţia şi promovarea drepturilor persoanelor cu handicap, republicată, cu modificările şi completările ulterioare.

(2) Pentru a beneficia de scutirea de la plata taxei hoteliere, persoanele interesate trebuie să facă dovada cu: certificatul de încadrare într-o categorie de persoane cu handicap, cuponul de pensie, sau orice alt document similar, însoţit de actul de identitate.

**1.4 Contravenții**

(1) Constituie contravenții următoarele fapte:

 a) depunerea peste termen a declaraţiei-decont prevăzută în prezenta hotărâre.

b) nedepunerea declarațiilor-decont prevăzute în prezenta hotărâre.

(2) Contravențiile prevăzute la :

- alin. (1) lit. a) se sancționează cu amendă de la 280 lei la 1.116 lei;

- alin. (2) lit. b) se sancțíonează cu amendă de la 1.116 de lei la 2.800 lei.

 (3) Sustragerea prin orice mijloace de la impunerea sau de la plata taxei datorate de către persoanele fizice/juridice se sancționează conform legislației în vigoare privind combaterea evaziunii fiscale.

(4) Constatarea contravențiilor și aplicarea sancțiunilor se face de către primari și de către persoane împuternicite din cadrul administrației publice locale.

 **Dispoziții finale**

(1) Prezentul regulament se completează cu celelalte prevederi legale în vigoare și ulterioare.